Kære Kirsten,

Tak for en rigtig god dialog omkring det dejlige område, som du repræsenterer.

Jeg har nedenstående kortfattet beskrevet hvad vi talte om i torsdags den 2. februar:

Kloakeringsplaner Ordrup Næs og Kårup Skov.

I den eksisterende spildevandsplan 2014-2018 det beskrevet at området kloakeres i perioden 2026-2042. Med de justeringer, som forsyningen lige nu er i dialog med Odsherred kommune om er perioden rykket længere ud i fremtiden. Odsherred forsyning er ikke myndighed på området, men lægger i dialogen med kommunen op til at de områder, der kloakeres først sker ud fra en vurdering af:

       Miljø; nærhed til  vandløb eller badevand hvor der er konstateret problemer.

       Jordbund- og grundvandsforhold; områder med højt grundvandsspejl, hvor man ikke kan etablere nedsivning og sikre tilstrækkelig rensning af spildevand.

       Områdets karakteristika; såsom helårshuse eller lignende hvorfra der er stor tilstrømning og/eller kontinuert belastning af vandmiljø Dertil tæthed af bebyggelse.

Med ovenstående i betragtning er vurderingen fra min side og ud fra den viden der er pt, at der vil gå meget lang tid inden at området Ordrup Næs og Kårup skov kloakeres. Der skal til stadighed arbejdes med miljøforbedringer og forbedret rensning af spildevand fra husene, som vi anvender dem i dag med opvaskemaskiner, spabade, flere miljøfremmede stoffer mv. Odsherred Forsyning skal altid arbejde på at reducere og forbedre miljøforhold, så på et tidspunkt kommer turen også til jeres område, men det er langt ude i fremtiden og teknologien kan være en helt anden end i dag, så hvordan en løsning vil se ud kan man ikke sige noget om pt.

Teknologi:

I det område som Odsherred Forsyning kloakerer i indeværende år, anvendes en teknologi som er udbredt i Tyskland og Holland. Det er et kloakeringsprincip, som er meget egnet til områder, hvor grundvandet står højt og terrænet er fladt. Endvidere er det et system, hvor der anvendes mindre rør end traditionelt gravitationssystem og placeres i lavere gravdybde hvilket giver mindre opgravningsareal og således ødelægger mindre i veje og arealer.

Uanset hvilken teknologi der vælges skal der placeres brønde og disse brønddæksler vil være synlige efterfølgende.

Hvilken teknologi der vil være udbredt når kloakeringen når til Ordrup Næs og Kårup skov er ikke til at sige pt. Der sker hele tiden udvikling og de seneste 20 år har særligt løsninger hvor man graver langt mindre og skyder eller borer rør ned blevet meget udbredt. Det medvirker også til at reducere gener i anlægsfasen.

Økonomi og tilslutning:

Hvad angår tilslutningsbidrager det sådan at almindeligvis bliver sommerhusområder kun spildevandskloakeret. Regnvand skal nedsives på grunden, og der etableres ikke ledning til regnvand. Derfor betales et reduceret tilslutningsbidrag som i 2017 forventes at udgøre: 36.835 kr. inkl. moms.

Såfremt ombygning af hus foretages eller der bygges nyt lige før kloakering, så kan man få dispensation til at vente med at tilslutte til kloak og således er man garanteret at den investering man foretager i forbindelse med ombygning eller nybygning giver værdi. Man skal betale tilslutningsbidrag, men ikke vandafledningsafgift i 10 år.

Den økonomi det kræver at tilslutte kloak er afhængig af hvor langt der er fra hus og til skel hvor kloakstik placeres. Jeg har svært ved at sige noget præcist om hvad det vil koste at tilslutte de enkelte huse og det bedste vil være at I kontakter en kloakmester, som kender området og giver et overslag på en udvalgt ejendom som eksempel. Det afhænger meget af om det blot er en kloakledning fra hus og til skel eller om der skal etableres brønde med renseadgange mv.

Løbende information:

Det er muligt på Odsherreds forsynings hjemmeside at tilmelde sig et nyhedsbrev, hvor vi løbende informerer om hvad der sker. Brug dette link: <http://odsherredforsyning.us14.list-manage.com/subscribe?u=fc878b5a6b4050ce3cf85efd3&id=b67ad09b1e>

Ved Vig Lyng, hvor der kloakeres i år, har vi planlagt at holde fremvisninger af arbejdet så interesserede kan følge med. Der er I også velkommen til at deltage. Der vil blive orienteret om disse fremvisninger via nyhedsbrevet.

Som omtalt er du altid velkommen til at kontakte mig og hvis du har brug for yderligere information, må du endelig rette henvendelse. Fra Forsyningen arbejder vi som sagt på at forbedre miljøet til gavn for alle der bor og besøger Odsherred, så vi ønsker at have en god dialog og godt samarbejde for at nå det fælles mål om at bevare et godt vandmiljø og gode badevand

Venlig hilsen

**Ghita Hansen**

**Direktør**

**Odsherred Forsyning**

Hovedgaden 39, 4571 Grevinge

Tlf. 70 12 00 49

Direkte tlf. 30 62 09 25

[www.odsherredforsyning.dk](http://www.odsherredforsyning.dk/)